टाइम8बर’ देस्कनिफ्राय- आसाम बिधान सभा बिसायख’थिनि साना खाथि सफैनाय लोगो-लोगो गोबां राजखान्थि दोलोफोरनि साखा-फारा जानाया बारानिफ्राय बारा जानायखौ नुनो मोननाय जादों। बिदि समावनो हादरनि मोनसे समनि गोहो गोरा राजखान्थि दोलो कंग्रेसनि थासारिखौ बारा मोजां नुनो मोननाय जायाखै । कंग्रेस राजखान्थि दोलोआ गोबां रायजोयाव गावनि बोलोजों एबा हेफाजाबगिरिफोरजों लोगो जानानै बिजेपि राजखान्थि दोलोखौ फेजेननो नाजादोंब्लाबो जोबनायाव बिसोरखौ एसे थाद’नो गोनां जानाय बादि नुदों माखासे रायजोफोराव। आसामावबो मोनथाम मावबुब्लि खुंनाय कंग्रेस राजखान्थि दोलोआ गावनि नाजानायाव बिजेपि राजखान्थि दोलोजों जुजिनो थाखाय साहज लानो हायाखै । बिनिखायनो गोबां राजखान्थि दोलोफोरनि खाथियाव थांदों लोगो जानो। बिदि समाव आसामनि सुबुंफोरा कंग्रेस राजखान्थि दोलोनि आसोल थांखिनि सायाव मा थिरांथा लागोन ? नाथायबा ए आइ इउ डि एफ राजखान्थि दोलोखौ कमिउनेल नङा होननानै फोरमान बिलाइ होनानै गावनि लोगोयारि दोलोयाव सरजाब होनोनो कंग्रेस राजखान्थि दोलोआ आसामखौ अननायनि सायाव सोंलु सिखाङाबालानो थायाखै। बे सोंनायाव बिसोरनो आवबा जाहोनाय बादि जाहोदों। मानोना सिगां बोसोरफोराव ए आइ इउ डि एफ दोलोनि राजखान्थिखौ कंग्रेसआ जेबो नङा, जेबो खालामनो हाया होननानै सान्दोंमोन। रुंसारि बारग’ गिबि मन्थ्रि तरुण गगैया ए आइ इउ डि एफ दोलोजों लोगो जानायाव जोबोर हेंथा खालामदोंमोन। बिथाङा बिजेपि दोलोजों जेरैबादि हेंथा बिदिनो ए आइ इउ डि एफ दोलोजोंबो लोगो जानायाव हेंथामोन होननानै खौरां बिजोंनि जोहै मिथिनो मोनदोंमोन। थैजासिम ए आइ इउ डि एफ दोलोजों माब्लाबाबो लोगो जाथारा होननानैबो बुंनाय खोनायोमोन। नाथाय थैनायनि सिगां बियो ए आइ इउ डि एफ दोलोजों लोगो जानायखौ मदद होलांदोंमोन। कंग्रेस दोलोनि गोहोया लासैनो रुइलांगोन होननानै साननानैनो बियो बिदि बुंदोंमोन जानांगौ ! गगै थानाय समावनो कंग्रेस दोलोआ लोगोयारि जानायनि बेलायाव ए आइ इउ डि एफ दोलोजों लोगो जानानै बिजेपि दोलोखौ फेजेननानै दिसपुरनि मासिखौ लानो दाजाब-दानख’ खालामदों ! बे सानखान्थिया एसे गोरलै जानानै थायाखै। बे बेलायाव मोननैबो दोलोनि गेजेराव बारा गोरोबलायनायखौ नुनो मोननाय जायाखै। मिथिनाय बादिब्ला “का” खौ लानानै कंग्रेसनि फारनै खुगानि सायाव ए आइ इउ डि एफ दोलोआ सोंलु खालामदों। बिसायख’थिनि थाखाय मासि रानलायनायनि सायावबो एसे बेले-बेजे जेंना सोमजिदों। बिदि जानायनि उनाव कंग्रेस दोलोनि लोगोयारि दोलोआ बिजेपिनि लोगोयारि दोलोखौ फेजेननो हागोनना ? बे बाथ्राखौ बुंनांगोनदि थांनाय लक सभानि बिसायख’थियाव कंग्रेस दोलोआ बिजेपि दोलोखौ फेजेननो नारा-नाथा नाजासेयावबो फेजेननो हायाखैमोन । दा बेखौ नायनानै फैगोन आसाम बिधान सभा बिसायख’थियाव बिजेपि दोलोनि लोगोयारि दोलोखौ कंग्रेसनि लोगोयारि दोलोआ फेजेननो हागोनना ? गुबुन फारसे आसामाव जोबोर सावराय जानाय रायजर दल आरो आसाम जातीय परिषद दोलोफोरा ज’ जासेयावबो जेबो सोलायगोनखौ नुगोननि जेबो इसारा नुनो मोनथ’याखै। दा मोननै गोदान राजखान्थि दोलोआ मा थांखि आरो नोजोरखौ लानानै रायजोनि सेराव थांगोन, बेखौ रोखा जानाय नुवाखै । बिजेपि दोलो बादि गोहो गोरा गौथुमारि फोथार, सुबुं गोहो, रांखावरि बायदि गोनां बादि बे गोदान राजखान्थि दोलोफोरा नङा। बिदि समाव बिसोर बिसायख’थियाव ओंखारोब्ला खेंसालियै बिजेपि दोलोनिसो हेफाजाब जागोन बादि नुहुरो। दा फैगोन समफोराव आसामनि राजखान्थियादि सोलायगोन, बेयो इसे सन्देह नुहुरो। जुदि बेरेखा राजखान्थि दोलोफोरा ज’ जानानै बिजेपि दोलोखौ फेजेननो नारा-नाथा नाजामारोब्ला सोलायगोनखौ साननो हायोबाबो बे एसे गोरलै बाथ्रा नङा। कंग्रेस दोलोजों बेरेखा दोलोफोरादि ज’ जामारगोनना जामारा दासिम बेनि जेबो रोखा नुथ’याखै।